Dôvodová správa

Všeobecná časť

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., dopĺňa a upresňuje  zákon, ktorý nadobudol účinnosť 1.januára 2005.

Návrh novely  má upresňujúci charakter a dopĺňa niektoré definície napr. čo sa rozumie pod rozsahom ošetrovateľskej praxe, dopĺňa splnomocňovacie ustanovenie na vydanie  sesterských diagnóz, rozčleňuje pôvodný katalóg zdravotných výkonov na nový katalóg zdravotných výkonov, ktorý bude predstavovať súbor všetkých zdravotných výkonov  a  zoznam zdravotných výkonov,  priradených ku konkrétnej chorobe s rozdelením na diagnostické a terapeutické výkony. Súčasne navrhuje novú definíciu  „lege artis“. Vzhľadom na to, že zákon zrušil primárnu a sekundárnu starostlivosť, ktorú nahradil všeobecnou a špecializovanou zdravotnou starostlivosťou je potrebné upraviť aj správny názov špecializácie poskytovateľa, ktorý  vykonáva všeobecnú starostlivosť  pre deti a dorast. Doteraz to bol  praktický lekár pre deti a dorast a teraz to bude lekár  všeobecnej starostlivosti o deti a dorast. V platnom zákone chýbala možnosť  nahliadania do zdravotnej dokumentácie pre ministerstvo zdravotníctva a jednotlivých ústredných orgánov štátnej správy, v rezorte ktorých sú zdravotnícke zariadenia, pre lekára a sestru samosprávneho kraja,  preto  sa táto možnosť dopĺňa. Súčasne bolo potrebné doplniť definíciu národných zdravotníckych registrov, ktoré poskytovatelia a Ústav zdravotníckych informácii a štatistiky vedú.

Návrh zákona nebude mať dopad na štátny rozpočet a rozpočty obcí a vyšších územných celkov. Zmenou zákona nebude  negatívne ovplyvnené  hospodárenie zdravotných poisťovní.

Návrh zákona, ktorým sa mení a dopĺňa zákon č.576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z,  je v súlade s Ústavou Slovenskej republiky, s inými zákonmi a s medzinárodnými zmluvami, ktorými je Slovenská republika viazaná.

Osobitná časť

K čl. I

K bodu 1
V ustanovení, ktoré vymedzuje čo sa rozumie pod pojmom poskytovanie zdravotnej starostlivosti, sa jednoznačne ustanovuje, že zdravotnou starostlivosťou nie je vykonávanie liečiteľskej činnosti.

K bodu 2
Dopĺňa sa definícia ošetrovateľskej  praxe.

K bodu 3
Dopĺňa sa  splnomocňovacie ustanovenie na vydanie sesterských diagnóz, ktoré v zákone  doteraz chýbalo. Doteraz bolo v zákone ustanovené, že len zoznam sesterských diagnóz ustanoví všeobecne záväzný právny predpis, ktorý vydá Ministerstvo zdravotníctva Slovenskej republiky. 

K bodu 4
Pôvodný katalóg zdravotných výkonov  sa delí na nový katalóg zdravotných výkonov, ktorý bude predstavovať súbor všetkých zdravotných výkonov a zoznam zdravotných výkonov,  priradených ku konkrétnej chorobe s rozdelením na diagnostické a terapeutické výkony. Katalóg zdravotných výkonov bude slúžiť pre vytvorenie zoznamu zdravotných výkonov patriacim k jednotlivým chorobám. Katalóg zdravotných výkonov  a Zoznam zdravotných výkonov vydáva vláda Slovenskej republiky nariadením.

K bodu 5
Navrhuje sa nová definícia lege artis vo vzťahu ku kvalite poskytovanej zdravotnej starostlivosti a vo vzťahu k indikátorom kvality a ich vyhodnoteniu.

K bodu 6
Umožní sa zriadiť si etickú komisiu aj v rezorte Ministerstva spravodlivosti Slovenskej republiky. Zdravotná starostlivosť vo väzenských zariadeniach musí byť zabezpečená v zmysle Európskych väzenských pravidiel – Doporučenia Rady Európy č. R (87) 3. Zdravotná starostlivosť vo väzenstve má svoje špecifiká, na ktorých plnení sa podieľajú všetky zložky väzenského systému. V citovanom doporučení je presne určené, čo má byť väznenej osobe poskytnuté, a na čo má väznená osoba právo. Posudzovať etické otázky vznikajúce pri poskytovaní zdravotnej starostlivosti v podmienkach väzenstva si vyžaduje podrobnú znalosť väzenského systému, tak v podmienkach Slovenskej republiky, ako aj v zahraničí. Z týchto dôvodov je vhodné zriadiť etickú komisiu v rámci rezortu ministerstva spravodlivosti v súčinnosti s ministerstvom zdravotníctva.

K bodu 7
Podľa platnej právnej úpravy  je ošetrujúci zdravotnícky pracovník povinný informovať o účele, povahe, následkoch a rizikách poskytnutia zdravotnej starostlivosti, o možnostiach voľby navrhovaných postupov a rizikách odmietnutia poskytnutia zdravotnej starostlivosti okrem zákonného zástupcu maloletého dieťaťa, opatrovníka a osobu, ktorá má maloleté dieťa v pestúnskej starostlivosti.  
Podľa zákona č. 36/2005 o rodine a o zmene a doplnení niektorých zákonov maloleté dieťa môže súd zveriť okrem pestúnskej starostlivosti aj do  náhradnej osobnej starostlivosti a do ústavnej starostlivosti, alebo môže byť maloletému dieťaťu ustanovený  nielen opatrovník, ale aj poručník. 
V praxi  vznikli problémy zabezpečiť informovaný súhlas od zákonného zástupcu maloletých detí, ktoré sú na základe rozhodnutia súdu o nariadení ústavnej starostlivosti, predbežného opatrenia, alebo o nariadení ochrannej výchovy umiestnené v detských domovoch, krízových strediskách, reedukačných detských domovoch, v domovoch sociálnych služieb, detských diagnostických centrách, diagnostických centrách pre mládež, v špeciálnych školách internátnych. Rodičia resp. zákonní zástupcovia maloletého dieťaťa nemôžu informovaný súhlas  preukázať, lebo mnohí s dieťaťom od narodenia nemajú kontakt, nezaujímajú sa oň, alebo sa nachádzajú na neznámom mieste, alebo na mieste vzdialenom od zariadenia , kde sa dieťa nachádza.
Doplnením ustanovenia § 6 ods. 1 písm. b) sa zabezpečí  informovaný  súhlas  s poskytnutím zdravotnej starostlivosti maloletému dieťaťu, ktoré je v náhradnej starostlivosti,  ktorá nahrádza starostlivosť rodičov o maloleté dieťa v prípadoch, ak ju rodičia nezabezpečujú, alebo nemôžu zabezpečiť.

K bodu 8 a 9
Rozširuje sa možnosť, kedy poskytnúť ambulantnú zdravotnú starostlivosť aj bez informovaného súhlasu, a to z dôvodu nevyhnutnej potreby osobe, ktorá  v dôsledku  duševnej  choroby,  alebo  s príznakmi duševnej  poruchy ohrozuje  seba alebo svoje  okolie, alebo ak  hrozí vážne zhoršenie jej zdravotného stavu.

K bodu 10
Vzhľadom na to, že zákon zrušil primárnu a sekundárnu starostlivosť, ktorú nahradil všeobecnou a špecializovanou zdravotnou starostlivosťou je potrebné upraviť správny názov špecializácie poskytovateľa, ktorý  vykonáva všeobecnú starostlivosť  pre deti a dorast. Doteraz poskytoval túto starostlivosť  praktický lekár pre deti a dorast a teraz to bude lekár  všeobecnej starostlivosti o deti a dorast. 

K bodu 11
Dôvodom tejto zmeny  pôvodného ustanovenia je upresniť orgán zdravotníckej služby, ktorý je kompetentný rozhodnúť o ústavnej zdravotnej starostlivosti osôb vo väzbe alebo vo výkone trestu odňatia slobody.

K bodu 12
U dlhodobo chronických chorých pacientov sa umožňuje  prepustiť  ich z ústavnej  zdravotnej starostlivosti  na priepustku  najviac  na  päť dní  počas jedného mesiaca.

K bodu 13
V podmienkach ozbrojených síl Slovenskej republiky nastávajú situácie, keď nie je možné dodržať  zákonom stanovenú dobu (najmenej 6 mesiacov)  pri uzatváraní dohody o poskytovaní zdravotnej starostlivosti . Sú to tieto prípady výkonu:
a)	povinnej vojenskej služby, 
b)	prípravnej vojenskej služby, 
c)	náhradnej vojenskej služby.
K bodu  a) – povinnú vojenskú službu príslušníci ozbrojených síl Slovenskej republiky nevykonávajú presne v trvaní  šiestich kalendárnych mesiacov. Je  veľká pravdepodobnosť, že táto doba bude ešte skrátená.
K bodu b) – študenti vojenských škôl sú v prípravnej vojenskej službe, ktorá môže byť ukončená aj po troch mesiacoch ( neabsolvovanie základného výcviku).
K bodu c) – na náhradnú vojenskú službu nastupujú ženatí príslušníci ozbrojených síl Slovenskej republiky, ktorým  vojenská služba trvá tri mesiace. 
V týchto prípadoch by uvedené osoby  po skončení vojenskej služby nemohli uzatvoriť dohodu o poskytovaní zdravotnej starostlivosti s civilným lekárom. 
	V rámci  profesionalizácie ozbrojených síl Slovenskej republiky  postup prijímania nových príslušníkov ozbrojených síl je nasledovný. Profesionálny vojaci sú prijímaní do prípravnej štátnej služby, ktorá môže trvať 4 až 12 týždňov. Aby mohli byť zaradení do dočasnej štátnej služby musia vykonať skúšky.   

K bodu 14
V súvislosti s prebiehajúcou profesionalizáciou ozbrojených síl Slovenskej  republiky, dochádza v praxi k situácii, že zdravotnú starostlivosť o osoby   vykonávajúce vojenskú službu po vzniku služobného pomeru alebo začiatku výkonu povinnej vojenskej služby zabezpečujú ozbrojené sily Slovenskej  republiky z vlastných prostriedkov, avšak kapitačné platby zo strany   zdravotných poisťovní sa realizujú v prospech toho poskytovateľa, ktorý  zabezpečoval zdravotnú starostlivosť o tieto osoby pred vznikom služobného   pomeru alebo  začiatkom výkonu povinnej vojenskej služby. Cieľom je túto anomáliu odstrániť tak, aby prostriedky zo    zdrojov verejného zdravotného poistenia dostal ten poskytovateľ, ktorý v konkrétnom čase reálne zabezpečuje zdravotnú starostlivosť o  uvedené osoby.

K bodu 15
Ide o legislatívne technickú úpravu.

K bodu 16
Pre účely trestného konania nepostačuje zákonná úprava v platnom znení ustanovenia § 25 ods. 1 písm. h) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov. Znalca možno pribrať len v rámci trestného stíhania. Podmienkou začatia trestného stíhania je poznanie skutočností nasvedčujúcich tomu, že bol spáchaný trestný čin. Takýmito skutočnosťami sú vo všetkých prípadoch stíhania pre trestné činy ublíženia na zdraví, ale aj pre iné trestné činy základné údaje, ktoré obsahuje výpis zo zdravotnej dokumentácie. Naviac v prevažnej časti trestných vecí pre konanie a rozhodnutie postačí výpis zo zdravotnej dokumentácie a nie je vôbec odôvodnené a preto ani možné pribratie znalca.

K bodu 17
Dopĺňa sa možnosť  nahliadania do zdravotnej dokumentácie pre ministerstvo zdravotníctva, lekára a sestru samosprávneho kraja, pretože táto možnosť v platnom zákone chýbala a ak ide o osoby, u ktorých sa vedie zdravotná dokumentácia v zdravotníckych zariadeniach Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky a Ministerstva dopravy, pôšt a telekomunikácií Slovenskej republiky aj lekárom určeným jednotlivými  ústrednými orgánmi  štátnej  správy  po dohode s ministerstvom zdravotníctva.

K bodu 18 
V súvislosti s novelou  § 25 ods. 1 písm. g)  zákona  (v čl. IX zákona č. 82/2005 Z. z.) ide o spresnenie poznámky pod čiarou.

K bodu 19
Dôvodom tohto návrhu je skutočnosť, že sa môže vyskytnúť prípad, keď len väznená osoba bude vhodným darcom na záchranu života blízkeho príbuzného a podľa platného zákona nie je možné. 

K bodu 20
Ustanovenie sa upresňuje o skutočnosť, že lekár, ktorá vykonal prehliadku mŕtveho tela vyplní list o prehliadke mŕtveho a štatistickom hlásení o úmrtí.

K bodu 21
Z doterajšieho znenia nebola zrejmá povaha rozhodnutia konzília. Navrhovaná úprava tento problém rieši bezo zvyšku.

K bodu 22
Dopĺňajú sa kompetencie Ministerstva zdravotníctva Slovenskej republiky.

K bodu 23
Chýbala definícia národných registrov, ktoré vedie poskytovateľ zdravotnej starostlivosti a Ústav zdravotníckych informácii a štatistiky. 

K bodu 24
Upravujú sa kompetencie jednotlivých ústredných orgánov štátnej správny, v rezorte ktorých sú poskytovatelia zdravotnej starostlivosti.

K bodu 25
Ide o upresnenie, že všeobecnú starostlivosť o deti a dorast  môže poskytovať aj  lekár, ktorý podľa predpisov platných do 31.decembra 2004 vykonával primárnu starostlivosť  pre deti a dorast ako praktický lekár pre deti a dorast.

K bodu 26
Na základe novej definície národných zdravotníckych registrov bol aktualizovaný zoznam  národných zdravotníckych registrov, ako aj zoznam osobných údajov, účel ich spracúvania, podmienky ich získavania a okruh dotknutých osôb. 

K čl. II
Navrhuje sa účinnosť návrhu zákona.